Rekordgetal klagtes ontvang oor reaksie op Meghan-onderhoud | Maroela Media
Piers Morgan. (Foto: Valerie Macon/AFP)
Die Britse uitsaaier en joernalis Piers Morgan se kommentaar oor Meghan Markle op die geselsprogram Good Morning Britain het 'n rekordgetal klagtes ontvang.
Altesaam 57 121 klagtes is by Ofcom, die VK se regering- en mededingingsowerheid vir die uitsaai-, telekommunikasie- en posbedryf, aanhangig gemaak oor die program se dekking van Meghan en prins Harry se opspraakwekkende onderhoud met Oprah Winfrey.
Dit is 12 600 meer as die klagtes wat in 2007 gelê is ná 'n rasgeskil op die program Celebrity Big Brother.
Morgan het op 9 Maart gesê hy "glo nie 'n woord" wat Meghan sê nie. Hy het later dieselfde dag die program verlaat. Meghan het glo self ook oor Morgan se uitlatings gekla.
"Slegs 57 000? Ek het meer mense gehad wat my trompop loop in die straat en gelukwens vir wat ek gesê het. Die oorgrote meerderheid van Britte staan agter my," het Morgan op Twitter gesê.
Ofcom reguleer Britse televisie sedert 2003 en het reeds 'n ondersoek van stapel gestuur na Good Morning Britain. 'n Woordvoerder het Woensdag bevestig die ondersoek duur steeds voort.
Sharon Osbourne. (Foto: Rich Fury/Getty Images via AFP)
'n Verdere 4 398 klagtes is gelê rakende die Winfrey-onderhoud wat op 8 Maart op ITV uitgesaai is. Sommige het kapsie gemaak teen Meghan en Harry se bewerings oor die koninklike familie, terwyl ander gekla het oor die tydsberekening van die onderhoud met prins Philip (99), die hertog van Edinburgh, se gesondheidstryd in ag genome.
"Ons assesseer eers die klagtes teen ons uitsaaireëls voordat ons die besluit neem om 'n ondersoek van stapel te stuur al dan nie," het Ofcom gesê. Dit is nie bekend watter gedeelte van die onderhoud die klagtes uitgelok het nie.
Meghan het tydens die diepgaande onderhoud onthul dat haar geestesgesondheid so sleg geraak het dat sy "nie meer wou lewe nie" en dat sy geen hulp van iemand by Buckingham-paleis ontvang het nie, selfs nadat sy daarvoor gevra het. 'n Koninklike familielid, wie se naam nie genoem is nie, het glo ook bevraagteken "hoe donker" hulle seun Archie se velkleur sou wees.
Die dag na die onderhoud in Brittanje uitgesaai is, het Morgan gesê hy glo haar nie en het bygevoeg "die feit dat sy hierdie aanslag op die koninklike familie ontketen het, is veragtelik".
Hy het tydelik van die program se stel afgestorm nadat hy en die weeraanbieder Alex Beresford koppe gestamp het. Hy is ook deur die geestesgesondheidsorganisasie Mind gekritiseer.
Morgan het later toegegee dit was "nie vir my om te bevraagteken of sy selfmoordgedagtes gehad het nie", maar het sy "reg om 'n mening te hê" verdedig.
Die Amerikaanse geselsprogram The Talk is intussen ook onder skoot na 'n onderonsie tussen aanbieder Sharon Osbourne en mede-aanbieder Sheryl Underwood oor Morgan se uitlatings.
Osbourne was een van die eerste mense wat haar steun teenoor Morgan uitgespreek het ná sy kritiek oor Meghan se bewerings.
Osbourne het om verskoning gevra vir haar aandeel in die bekgeveg met Underwood, wat sê Osbourne "bekragtig [Morgan se] rassistiese sienings" deur dit verdedig.
CBS het 'n interne ondersoek van stapel gestuur en het die program Maandag en Dinsdag van die lug af gehaal.
'n Go Fund Me-bladsy wat na afloop van die onderhoud deur 'n aanhanger gestig is in 'n poging om £11 miljoen vir 'n verband op 'n herehuis in Kalifornië vir Meghan en prins Harry in te samel, is gesluit nadat slegs £78,64 (ongeveer R1 700) ingesamel is.
Die bladsy is twee dae ná die onderhoud deur Anastasia Hanson (56) van Kalifornië gestig en was getiteld "Harry and Meghan $5 Donation to Buy Home (£3,61)".
Hanson het op die bladsy geskryf die "werklose" prins en sy vrou "gaan deur 'n moeilike tyd" nadat hulle inkomste en sekuriteit deur die koninklike familie afgesny is.
Bronne: BBC, Daily Mail
Sensasie, sensasie… ek al so moeg om oor Meghan te lees.. wat het sy verwag.. nou is arme Harry ook die goue troon kwyt deur haar…
Jy moet ingeteken wees om te stem38-2Jy moet ingeteken wees om te stem
Hy het net die waarheid gepraat.
Jy moet ingeteken wees om te stem32-4Jy moet ingeteken wees om te stem
Lekker lag ek toe ek daai totale sien van die fondsinsameling….. ha ha ha ha
harry moes voor die tyd homself afgevra het wat gaan gebeur as hy uit sy goue hand uitloop, sonder meghan se invloed